น้ำมัน/สินค้าส่อแพงยาว
เงินเฟ้อม.ค. พุ่ง 4.1% สูงสุด 16 เดือน เหตุสินค้าแพง ขณะน้ำมันส่อขึ้นยาว
2 ก.พ. 2553

เงินเฟ้อม.ค. พุ่ง 4.1% สูงสุด 16 เดือน เหตุสินค้าแพง ขณะน้ำมันส่อขึ้นยาว
นายยรรยง พวงราช ปลัดกระทรวงพาณิชย์ เปิดเผยว่า ดัชนีราคาผู้บริโภคทั่วไป (เงินเฟ้อ) เดือนม.ค. 2553 เท่ากับ 106.29 เพิ่มขึ้น 4.1% เทียบกับเดือนม.ค. 2552 เป็นการขึ้นต่อเนื่อง 4 เดือนติดต่อกัน และเป็นเงินเฟ้อสูงสุดใน 16 เดือน หากเทียบเดือนก่อนหน้า (ธ.ค. 2552) เพิ่มขึ้น 0.6% สะท้อนว่าทิศทางเศรษฐกิจมีแนวโน้มฟื้นตัวอย่างชัดเจน โดยเฉพาะกำลังซื้อจากภาคประชาชนที่กลับมาเป็นบวกอีกครั้ง 
สำหรับปัจจัยที่ทำให้เงินเฟ้อปรับตัวสูงขึ้น 4.1% มาจากดัชนีหมวดอาหารและเครื่องดื่มเพิ่ม 3.2% สินค้าที่ราคาสูงขึ้น เช่น ข้าวและผลิตภัณฑ์ทำจากแป้ง 8.0% เนื้อสัตว์ เป็ด ไก่ สัตว์น้ำ 3.8% ผักและผลไม้ 9.4% ไข่และผลิตภัณฑ์นม 3.1% อาหารสำเร็จรูป 0.8% ขณะที่ดัชนีหมวดอื่นๆ ที่ไม่ใช่อาหารและเครื่องดื่มสูงขึ้น 4.7% สินค้าหลักที่สูงขึ้น เช่น น้ำมันเชื้อเพลิงเพิ่มขึ้น 51.3% หมวดพาหนะการขนส่งและการสื่อสาร 9.9% ค่ายาและเวชภัณฑ์ ค่ารักษาพยาบาล และค่าของใช้ส่วนบุคคล 1.0% และผลิตภัณฑ์ยาสูบ เครื่องดื่มมีแอลกอฮอล์ 13.5% ส่วนสินค้าที่ราคาลดลงมีเครื่องนุ่งห่ม รองเท้า หมวดการบันเทิง การศึกษา
นพ.วรรณรัตน์ ชาญนุกูล รมว.พลังงาน กล่าวว่า ปริมาณความต้องการใช้ก๊าซหุงต้ม (แอลพีจี) ที่เพิ่มสูงขึ้นต่อเนื่อง โดยปีนี้จะต้องนำเข้าเพิ่มเฉลี่ย 1-1.5 แสนตัน/เดือน ส่งผลให้กองทุนน้ำมันเชื้อเพลิงมีภาระในการจ่ายชดเชยการนำเข้าสูงขึ้น และจะเริ่มมีฐานะติดลบในเดือนมี.ค.นี้ ประมาณ 700-800 ล้านบาท 
ทั้งนี้ ปัจจุบันกองทุนน้ำมันฯ มีสถานะสุทธิอยู่ที่ 2.1 หมื่นล้านบาท มีเงินไหลเข้าที่เรียกเก็บจากน้ำมันเฉลี่ยเดือนละ 400 ล้านบาทขณะที่มีรายจ่ายชดเชยนำเข้าแอลพีจีเฉลี่ยเดือนละกว่า 1,000 ล้านบาท